b'\n_START_ARTICLE_\nSigyn-sali\n_START_PARAGRAPH_\nSigyn-sali on Turun L\xc3\xa4nsirannan kaupunginosassa Varvintorilla sijaitseva konserttisali, joka sijaitsee samassa kiinteist\xc3\xb6ss\xc3\xa4 Turun konservatorion ja Turun ammattikorkeakoulun taideakatemian kanssa. Salissa on nouseva katsomo ja istumapaikkoja l\xc3\xa4hes 400. N\xc3\xa4ytt\xc3\xa4m\xc3\xb6n leveys on 10\xe2\x80\x9312 metri\xc3\xa4._NEWLINE_Sigyn-sali on osa Turun vanhoihin telakka- ja k\xc3\xb6ysitehdastiloihin 1990-luvun puolessav\xc3\xa4liss\xc3\xa4 rakennettuja taidealojen opetustiloja, jotka on suunnitellut arkkitehtitoimisto Laiho-Pulkkinen-Raunio. Entiseen telakkahalliin rakennetun salin akustiikan on suunnitellut Henrik M\xc3\xb6ller Akukon-insin\xc3\xb6\xc3\xb6ritoimistosta. Saman kiinteist\xc3\xb6n pienempi\xc3\xa4 konserttipaikkoja ovat Crichton-sali konservatorio\xc2\xadrakennuksen toisessa kerroksessa (200 paikkaa) sek\xc3\xa4 Vulcan-sali Sigyn-salin takana (120 paikkaa). Crichton-saliin on sijoitettu konservatorion urut, ja Vulcan-salia k\xc3\xa4ytet\xc3\xa4\xc3\xa4n Sigyn-salin takahuonetilana silloin, kun esiintyji\xc3\xa4 on paljon._NEWLINE_Sigyn-salissa pidet\xc3\xa4\xc3\xa4n muun muassa Turun musiikkijuhlien konsertteja ja Turun sellokilpailun v\xc3\xa4lieri\xc3\xa4. Ulkomaisia esiintyji\xc3\xa4 salissa ovat olleet muiden muassa baritoni Olaf B\xc3\xa4r (1999), viulisti Leonidas Kavakos (1999) ja jazzpianisti Brad Mehldau (2016). Salissa mahtuu esitt\xc3\xa4m\xc3\xa4\xc3\xa4n my\xc3\xb6s pienimuotoisia oopperoita, musikaaleja ja tanssiteoksia, kuten vuonna 1995 Turun musiikkijuhlilla esitetty Mikko Heini\xc3\xb6n s\xc3\xa4velt\xc3\xa4m\xc3\xa4 ja Tiina Lindforsin koreografiaan pohjautuva tanssiteos Hermes._NEWLINE_Sigyn-sali on saanut nimens\xc3\xa4 Varvintorille pysyv\xc3\xa4sti museoidusta Sigyn-purjelaivasta. Pienempien salien nimet muistuttavat tiloissa aiemmin toimineesta Crichton-Vulcanin telakasta._NEWLINE_Sigyn-sali sai osana Turun konservatorion muita tiloja Vuoden ter\xc3\xa4srakenne -palkinnon vuonna 1994.'